ኢትዮጵያ  እያሳየችው  ያለው  የኢኮኖሚ እድገት ከቻይና ጋር ያላትን  ትስስር ይበልጥ እያጠናከረው ነው
– ኢትዮጵያ እያሳየችው ያለው ፈጣን ኢኮኖሚያዊ እድገት በቻይናና በኢትዮጵያ መካከል ያለውን የኢኮኖሚ ትስስር ይበልጥ የሚያጠናክር እንደሆነ የገንዘብና ኢኮኖሚ ልማት ሚኒስትር ዴኤታ። ሚኒስትር ዴኤታው አቶ አህመድ ሺዴ ማምሻውን በተጠናቀቀው ስምንተኛው የኢትዮ ቻይና የኢኮኖሚ ምክክር መድረክ ላይ እንደተናገሩት፥ ኢትዮጵያ እያስመዘገበች ያለችው የ10 በመቶ አመታዊ አማካይ እድገት ለቻይናዊያን ባለሃብቶች ምቹ ሁኔታን ፈጥሯል። የቻይናን የልኡክ ቡድን የመሩት የሀገሪቱ ምክትል የንግድ ሚኒስትር ዣንግ ሺንግ ቼን በበኩላቸው፥ ቻይና የኢትዮጵያ ኢኮኖሚያዊ አጋርነትዋን አጠናክራ ትቀጥላለች ብለዋል። የኢትዮጵያ ዘላቂ የኢኮኖሚ እድገት ቻይናውያን በሀገሪቱ በተለያዩ የኢንቨስትመንት መስኮች እንዲሰማሩ ዋስትና ይሆናቸዋልም ነው ያሉት። የልኡክ ቡድኑ መሪ  ቻይና በኢትዮጵያ እያከናወነችው ያለውን የመሰረተ ልማት ዝርጋታ አጠናክራ እንደምትቀጥልም አረጋግጠዋል። በምክክር መድረኩ በሁለቱ ሀገራት የኢኮኖሚ፣ የሳይንስ፣ የቴክኒክና የንግድ ትብብርን አስመልክቶ ውይይት የተካሄደ ሲሆን፥ ሀገራቱ የንግድ ትስስራቸውን የሚያጠናክር ስምምነት ተፈራርመዋል። እንድ ኤፍ.ቢ.ሲ. ዘገባ በስምምነቱ ወቅት ወደ ቻይና ያጋደለውን የንግድ ሚዛን ለማስተካከል ኢትዮጵያ ምርታማነትን በማሳደግ ላይ ትኩረት ሰጥታ በመስራት በቻይና ያለውን ሰፊ የገበያ እድል መጠቀም እንዳለባት ተጠቁሟል።